1-a įterpinių skyrybos pamokėlė
Įterpiniai ‒ su sakiniu sintaksiniais ryšiais nesusiję žodžiai, jų junginiai, net sakinio sandarą turintys dariniai. Jie skirti išreikšti kalbėtojo nuostatai sakomo dalyko atžvilgiu. Ši nuostata gali pasireikšti emociniu vertinimu, gali būti reiškiama stilistiškai neutraliai – kaip sakomo dalyko komentaras, kalbėtojas gali komentuoti patį informacijos pateikimo būdą. 
Taisyklė: įterpinys išskiriamas kableliais, rečiau – brūkšniais, pvz.:
   Laimė, nė vieno žmogaus tarpdury nebuvo, nes visus, matyt, sutraukė į vidų kalbėtojas, kurio kiekvienas žodis buvo girdėti net lauke. Kol jaunas esi, rodos, lyg ir nesvarbu tėviškė. O mūsų daktaras dabar Seimo narys, beje. Krikštatėvis, tik pamanyk, kumeliuką dovanojo. Per gerai, sakau gi, manai apie kaimynus. Vadinasi, bausmės baimė esti pagrindas atsirasti kaltės jausmui. Ne, dievaži, nusibodo aiškinti, kad čia Įmonių įstatymas. Mes, pavyzdžiui, niekada neketinome jungtis į vieną frakciją.
   Kaip jau minėta, Milkus naudojosi Brodovskio žodynu. Aš, nelaimės draugai, žemiau už vištas netūpiau, nors su ereliais, tiesą pasakius, niekuomet nebuvau iškilęs. Galima surasti aibę priežasčių, tačiau, mano pastebėjimu, viena iš tokių priežasčių yra paviršutiniškas požiūris į buvusią santvarką.
   Vienur žodžio iš burnos negalėjai ištraukti, o kitur – atvirkščiai – žmonės mus sutikdavo išskėstomis rankomis. Tai – deja – buvo tiesa. Iš mūsų nėra – tikėkite – nė vieno, kuris linkėtų jums nesėkmės.

2-a įterpinių skyrybos pamokėlė
Taisyklė: įterpinys gali būti išskiriamas kartu su sujungiamuoju jungtuku, išskyrus ar, arba, nei, jeigu jis su įterpiniu sudaro prasminę bei intonacinę vienumą, pvz.:
   Pirma, Petras buvo įskųstas kaip didžiausias riaušių kaltininkas, antra, jis suimtas pabėgo, ir(,) trečia, jo knygelės ir dainos žandarams labai nepatiko. Ir(,) svarbiausia – mokykla buvo ką tik susiformavusi vidurinė, vyresnėms klasėms trūko vadovėlių, biblioteka pustuštė. Bet(,) žinai, kunige, yra moterų, kurios dėl tų dalykų labai išgyvena. Bet(,) pala, čia dar ne viskas!
   Pastabos: 
   1. Įterpinys skiriamas kartu su jungiamosios paskirties neturinčiu jungtuku o, pvz.: Tai šiandienę visuomenę vis labiau verčia žinių, o tiksliau – žinojimo visuomene. Turi būti numatyta lėšų tam, kad galima būtų bent trečdalį, o tikriau, pusę tų lėšų padengti valstybės kaštais. O kalbant apie adresus, tai reikia žinoti, kokia buvo ilgametė praktika. O kalbant apie atlyginimų ir infliacijos santykį, aš minėjau, kad darbo užmokesčiui numatyta 17,9 % daugiau. O dėl žuvų, tai jau ir pats dvi savaites nebuvau čia, nežinau, kaip kimba.
   2. Įterpiniai, einantys po tapatumą reiškiančių jungiamųjų žodžių arba, ar (arba reikšme) aiškinamosiose sakinio dalyse, gali turėti vientisą tapatumo su patikslinimu reikšmę, būti pasakomi vientisa su jungiamuoju žodžiu intonacija ir nuo jungiamojo žodžio gali būti neskiriami. Po tokio įterpinio rašomas brūkšnys arba kablelis, pvz.: Jis siejamas su daiktavardžiu, arba(,) tiksliau – su visu daiktavardiniu junginiu. Keliukas, arba(,) teisingiau, takas, buvo tik pėsčiomis arba raitam įveikiamas. Jis buvo suruoštas Amerikos draugų, ar(,) teisingiau pasakius, draugių. Dar vėliau, jau įsivyravus popieriniams ženklams, pinigus imta dengti vyriausybių pažadais, arba(,) kitaip tariant, piliečių valia.

3-ia įterpinių skyrybos pamokėlė
Įterpiniai gali būti įvairių semantinių tipų pagal kalbėtojo nuostatą sakomo turinio atžvilgiu, sakinio ir įterpinio turinio santykį. 
Temos nusakymas (o dėl... tai; dėl... tai; (o kalbant apie (ką nors) ir pan., temą nusakantis daiktavardis tas, ta, jis, ji), pvz.: 
O dėl mokyklos renovacijos, tai ji prasidės tik po metų. O dėl Jo Karališkosios Malonybės važiavimo į Poznanę, tai Jo Karališkoji Malonybė labai stebisi. O dėl pirmojo ‒ tai mano nuomonė ne tokia. Na, o dėl pačių principų, tai valstybę gali sukompromituoti ne jų paskelbimas, bet nesėkmė juos įgyvendinant. (Čia įterpinys skiriamas kartu su jungiamosios paskirties neturinčiu jungtuku o).
Va, Lapinsko Povilas, tas tai iš tiesų aukštas. Žurnalistai, tie tai tikrai viską iškas iki smulkmenų. 
Žoliapjovę, ir tą sugadino vos dieną padirbęs. Meistrai ‒ ir tie juk klysta!
Kaip matome, įterpiniai  išskiriami kableliais, rečiau – brūkšniais.

4-a įterpinių skyrybos pamokėlė
Įterpiniai, kaip jau kalbėta praeitoje pamokėlėje, gali būti įvairių semantinių tipų pagal kalbėtojo nuostatą sakomo turinio atžvilgiu, sakinio ir įterpinio turinio santykį. 
Apibrėžtas ar neapibrėžtas (paprastai persakomoje kalboje) žinių šaltinis, sprendimo autorius (iš ko sprendžiant, kieno žodžiais tariant, kieno nors teigimu, liudijimu, kokiais nors duomenimis, kokiomis nors žiniomis, kieno galva, nuomone, manymu, supratimu, anot, pasak ko, pagal ką, girdėti; įterptiniai sakiniai su kaip: kaip sakoma, kaip nurodyta, kaip pateikia ir pan.; į autoriaus kalbą citatose panašūs kalbėjimo veiksmažodžiai (be priklausomų žodžių ir su jais) pasakoja, pasakojo, pasakodavo, sako, sakė, sakydavo, rašė, rašo ir pan.ir kt.), pvz.: 
Sprendžiant iš teisininko padarytos išvados, jie teisių į šį turtą neturi. Tai, Bruno žodžiai tariant, herojiško entuziazmo būsena. Viešųjų pirkimų tarnybos duomenimis, viešiesiems pirkimams kasmet panaudojama apie 12 proc. šalies bendrojo vidaus produkto. Erdvė, pagal Hobbesą, yra visų daiktų egzistavimo būdas. Kaip sakė Žemės ūkio rūmų pirmininkas, tokios išmokos bus mokamos vienus metus. Vėliau, pasakoja jis, pažįstamas pasiūlė lankyti buhalterinės apskaitos kursus. Brolis, rašo laiške, negalės atvažiuoti dar kokį mėnesį. Pagal šį apibrėžimą, minima transporto priemonė turėtų būti priskirta pramoninės laivybos transporto priemonėms.

Pastaba: įterpinius su prielinksniu pagal kai kada sunkoka skirti nuo tokios pat raiškos sakinio dalies, plg. įterpinį sakinyje Pagal Konstituciją, Prezidentas daro metinius pranešimus ir sakinio dalį sakinyje Seimas elgėsi pagal Konstituciją. Daugiau pavyzdžių, kai pagal nėra įterpinys: Kovo pabaigoje pagal senąjį kalendorių prinoko vynuogės. Pagal tai tekstas skirstomas į tris dalis. 
Įterpiniai dažniau vartojami sakinio pradžioje, prieš abi pagrindines sakinio dalis ‒ veiksnį ir tarinį, pvz.: Pagal dabartines gyventojų apklausas, daugiamandatėje apygardoje partija galėtų pretenduoti į daugiau rinkėjų.

5-a įterpinių skyrybos pamokėlė
Įterpiniai, kaip jau kalbėta praeitose pamokėlėse, gali būti įvairių semantinių tipų pagal kalbėtojo nuostatą sakomo turinio atžvilgiu, sakinio ir įterpinio turinio santykį. 
Priešprieša bei gretinimas (atvirkščiai, priešingai, taip pat anaiptol reikšme „priešingai“, skirtingai, antra vertus, kita vertus, viena vertus ir pan.), pvz.:
Vokietijos įvaizdis ne tik nepablogėjo, bet, priešingai, pagerėjo. Kitus ryšius ‒ priešingai ‒  būtina plėtoti. Pamažu supratau, kad mano vadovas ne toks jau griežtas ‒ priešingai, labai mėgo pajuokauti. Jėgos nebūtinai turi būti priešiškos viena kitai ‒ anaiptol, jas gali sieti gili ir tvirta meilė. Viena vertus, tai egzistencinis išvykstančiųjų pasirinkimas, kita vertus, tai naujos galimybės sugrįžus, jei pritaikoma patirtis. Bendrovė, atvirkščiai, rinks pajamas už naudojimąsi elektros energijos perdavimo tinklais. O mano paties mintys, atvirkščiai, ‒ niekam tikusios. Toks įsikišimas retai būna veiksmingas, netgi atvirkščiai ‒ pokalbiai su skriaudiku neretai sukelia priešingą reakciją.  
Klausimas: kodėl paskutiniame sakinyje nėra kablelio po netgi, t. y. kodėl žodis „atvirkščiai“ neišskirtas iš abiejų pusių? Todėl kad įterpinys gali būti išskiriamas kartu su sujungiamuoju jungtuku, išskyrus ar, arba, nei, jeigu jis su įterpiniu sudaro prasminę bei intonacinę vienumą. 
Kaip matome, įterpiniai  išskiriami kableliais, rečiau –  brūkšniais.
Pastaba: pavieniai žodžiai atvirkščiai, priešingai, skirtingai yra skiriami kaip įterpiniai, o su priklausomais žodžiais jie skiriami kaip aiškinamosios sakinio dalys, pvz.: Tiesiogiai pažinta arba, kaip sakoma, jaučiama tiesa, priešingai negu išprotavimai, sugrąžina į teisingą kelią. Tokie tėvai, skirtingai nuo autoritarinių tėvų, linkę išklausyti. 

Įspraudų skyrybos pamokėlė
Praėjusiose pamokėlėse kalbėjome apie įterpinių skyrybą. Įterpimą reiškiantys kalbos vienetai yra skirtingai nutolę nuo sakinio turinio.  Vieni glaudžiai su juo susiję, tik pertraukiama sakomos minties tėkmė. Kiti pateikia pašalines pastabas ar kitaip įsiterpia kaip pašaliniai dalykai be turinio vertinimo reikšmės. Tokie ir vadinami įspraudais. 
Taisyklė: įspraudas išskiriamas skliaustais, brūkšniais arba kableliais, pvz.: 
   Jam gražus tas paltas, lyg žydintys (na, kaip jie ten vadinasi, kur miške auga), lyg žydintys viržiai. Kaip sakoma (būdavo sakoma), kaime tarp savų žmonių neprapulsi. Pareigūnas per 15 darbo dienų surenka būtiną informaciją ir nustato, ar tikslinga prašymą tenkinti (jo netenkinti). Laboratorijos steigėjas yra Muitinės departamentas prie Lietuvos Respublikos finansų ministerijos (toliau – Muitinės departamentas). Tariamoji nuosaka turi vientisines ir sudėtines formas (žr. §940, 951–955). Užpildykite anketą (žr. 3 pav.). Jėzus ilgai ragina savo mokinius į neapykantą atsakyti meile (Lk 6, 27–35; plg. Mt 5, 43–48). 
   Ore – sunku patikėti – vartaliojosi, mirgėjo geltonos peteliškės. Atsistojusi prieš mažą veidroduką – didysis jau vakar su kraičiu išvežtas į Šalteikius – Grėtė dar kartą susišukuoja plaukus. 
   Štai ir rytoj, atsiprašome skaitytojų, dienraštis vėl neišeis. Vaivorykštė visą valandą, kiti sako net dvi, švietė virš ežero.

Modalinių žodžių skyrybos pamokėlė
Modaliniai žodžiai, panašiai kaip ir įterpiniai,  nepriklauso sakinio sandarai, neturi su juo gramatinių ryšių, bet nėra taip intonaciškai nuo jo atsiję, kaip įterpiniai. Todėl juos teksto autorius gali skirti pagal intonacinio, kartu ir prasminio savarankiškumo stiprumą ‒ savarankiškesnius išskirti, ne tokių savarankiškų ‒ neskirti. Savarankiškumas priklauso nuo konkretaus konteksto ir teksto autoriaus.  
Taisyklė: modalumą reiškiantys žodžiai ar junginiai anaiptol, antai, apskritai, atseit, būtent, destis, esą, galbūt, galų gale, geriau, greičiausia(i), iš esmės, iš principo, iš tiesų, iš tikro, iš tikrųjų, iš viso, kaip tyčia, lyg tyčia, konkrečiai, mat, pagaliau, (ne)palyginti, paprastai, pirmiausia(i), rasi(t), savo ruožtu, šiukštu, štai, taigi, tikriausiai, turbūt, veikiausiai, vis dėlto, visų pirma ir pan., taip pat pirminiai jaustukai ak, ei, oi ir pan. gali būti išskiriami kableliais, jei norima jiems suteikti įterptinį pobūdį, pvz.:
   Anaiptol(,) jam apie tai nė neprimink. Tėveliukas(,) antai(,) namo pareina. Apskritai(,) aukštesnės kvalifikacijos darbininkai su ta technika gali dirbti. Jis(,) atseit(,) rytoj dirbs, neturės laiko, bet, matyt, nenori ateiti. Kaimynas(,) esą(,) matė kažką vaikštant naktį apie sodybą. Ji(,) būtent(,) galvojo apie tai, kaip ji paaugs ir kada tai bus. Galbūt(,) jis žinojo ir numanė, kur aš einu. Aš(,) galų gale(,) nutrauksiu tas patyčias! Visi jūs(,) geriau(,) palaukite, o aš pabandysiu įtikinti leisti apsinakvoti. Vyriausybė pritarė mūsų projektui ir(,) greičiausiai(,) skirs lėšų. Teismų sistemos reforma(,) iš esmės(,) buvo ilgalaikis procesas. Daugelis(,) iš principo(,) su tuo sutiko. Nors gamta čia atšiauri, bet kraštas(,) iš tiesų(,) pasirodė gražus. Man atrodo, kad(,) iš tikro(,) pirmųjų kilmė yra per daug neaiški. Aš(,) iš tikrųjų(,) abejoju jo sugebėjimais, bet gal ir susitvarkys. Ar(,) iš viso(,) aš dar galiu jį pateisinti? Ir tada(,) lyg tyčia(,) iš kambario išėjo motina. Mat(,) neklauso sūnelis motinos, ir ką tu padarysi. Jiems reikėjo išvežti turtą, archyvus, išgabenti iš Lietuvos savo piliečius ir(,) pagaliau(,) sutvarkyti jų finansinius reikalus. Jono skola(,) palyginti(,) nedidelė. Jis(,) paprastai(,) atsikelia dar prieš saulei tekant. Priimk perėjūną, tai jis(,) pirmiausia(,) tavo geru naudosis, tavo skatiką savo kišenėj priglaus, dar tave patį kaimynams apkalbės. Kaimyne, paskolintum(,) rasi(,) kokį šimtą litų? Šie pareigūnų veiksmai(,) savo ruožtu(,) turėtų užtikrinti susitikimo dalyvių saugumą. Bet jūs(,) šiukštu(,) niekam neprasitarkit. Štai(,) vaikinas pasiūlo draugauti, ir nebežinai, ką atsakyti. Taigi(,) Vyriausybė savo nutarimu pakeitė įmonių apmokestinimą. Tikrai(,) negalėjo jis taip pasielgti. Tamsta(,) tikriausiai(,) kelio į mūsų namus dar neužmiršai. Turbūt(,) visuose miestuose buvo taip pat. Tą žiedą(,) veikiausiai(,) malūnininko žmona bus pametusi. Išlieka ir kitas klausimas: o vis dėlto(,) kodėl reikia pripažinti utilitarizmą? Reikia manyti, ji dengė tikrus vienatviškus ieškojimus, abejones ir nusivylimus, o vis dėlto (–) tylų, kantrų kasimąsi savin, link savo poetinės esmės branduolio. . 
   Ak(,) įgriso man nuolat aiškintis tau!.. Ei(,) kaimyne, kur ienas suki? Oi(,) neverk, matušėle, kad jaunas sūnus eis ginti brangiosios tėvynės. Oje(,) koks tirštas rūkas – per žingsnį nieko nematyti.
Pastaba: modaliniai žodžiai palyginti, palyginus be priklausomų žodžių skiriami pasirenkamai, su priklausimais ‒ privalomai kaip įterpiniai, pvz.: Ąžuolas auga (,) palyginti(,) lėtai ir Afrikos suaugusių žmonių raštingumas, palyginti su kitais žemynais, yra mažesnis. 

